

 **GRADSKO VIJEĆE** ***P R I J E D L O G***

KLASA:612-04/19-01/03

URBROJ:2186/18-02/1-19-1

U Ludbregu, 14. listopada 2019.

 Na temelju članka 20. Zakona o knjižnicama i knjižničnoj djelatnosti («Narodne novine» br. 17/2019), članka 8. Odluke o ustrojstvu Gradske knjižnice i čitaonice Mladen Kerstner Ludbreg („Službeni vjesnik Varaždinske županije“ br. 40/2019) te članka 33. Statuta Grada Ludbrega («Službeni vjesnik Varaždinske županije» br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19) Gradsko vijeće Grada Ludbrega na 16. sjednici održanoj 14. listopada 2019. godine, **d o n o s i**

**Z A K LJ U Č A K**

**o raspisivanju javnog natječaja za imenovanje ravnatelja**

**Gradske knjižnice i čitaonice Mladen Kerstner Ludbreg**

**I.**

 Raspisuje se javni natječaj za imenovanje ravnatelja Gradske knjižnice i čitaonice «Mladen Kerstner» Ludbreg na mandat od 4 godine ili do povratka na rad dosadašnjeg ravnatelja po prestanku obnašanja funkcije odnosno razrješenja s funkcije dužnosnika.

**II.**

 Za ravnatelja se može imenovati osoba koja na temelju predloženog četverogodišnjeg plana rada ispunjava slijedeće uvjete:

* završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij,
* položen stručni knjižničarski ispit
* najmanje 5 godina rada u knjižnici,
* odlikuje se stručnim, radnim i organizacijskim sposobnostima.

 Položen stručni knjižničarski ispit ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.

**III.**

 Natječaj za imenovanje ravnatelja objaviti će se u «Narodnim novinama», a prijave s dokazima o ispunjavanju uvjeta dostavljati će se Odboru za izbor i imenovanje koji će iste razmotriti i Gradskome vijeću uputiti prijedlog za imenovanje ravnatelja.

**IV.**

 Izrazi koji se koriste u ovom Zaključku, a imaju rodno značenje koriste se neutralno i odnose se jednako na muški i ženski spol.

**V.**

 Ovaj Zaključak stupa na snagu danom donošenja.

 Predsjednik

 Gradskoga vijeća:

 Antun Šimić

**O b r a z l o ž e nj e**

 S obzirom da vršiteljici dužnosti ravnatelja Gradske knjižnice i čitaonice «Mladen Kerstner» Ludbreg istječe jednogodišnji mandat na koji je bila imenovana te je ove godine donijet i novi Zakon o knjižicama i knjižničnoj djelatnosti, kao i nova Odluka o ustrojstvu Gradske knjižnice i čitaonice Mladen Kerstner Ludbreg, potrebno je provesti natječajni postupak za imenovanje ravnatelja za naredno četverogodišnje razdoblje sukladno novim zakonskim odredbama te odredbama Odluke koju je donijelo Gradsko vijeće Grada Ludbrega kao i odredbama novog Statuta Gradske knjižnice i čitaonice Mladen Kerstner Ludbreg.

Člankom 20. Zakona o knjižnicama i knjižničnoj djelatnosti propisan je način imenovanja i razrješenja ravnatelja kao i uvjeti koje treba ispunjavati kandidat za ravnatelja knjižnice.

 Stavkom 9. ovoga članka propisano je da se, ravnateljem javne knjižnice može na temelju predloženog četverogodišnjeg plana rada imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, položen stručni knjižničarski ispit, najmanje 5 godina rada u knjižnici, te se odlikuje stručnim, radnim i organizacijskim sposobnostima te ispunjava druge uvjete propisane statutom.

 Stavkom 11. ovoga članka propisano je da položen stručni knjižničarski ispit u smislu stavka 9. ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.

 Člankom 8. Odluke o ustrojstvu Gradske knjižnice i čitaonice Mladen Kerstner Ludbreg propisano je da javni natječaj za imenovanje ravnatelja Knjižnice raspisuje Gradsko vijeće Grada Ludbrega, prijave se dostavljaju Odboru za izbor i imenovanja koji utvrđuje prijedlog za imenovanje ravnatelja i dostavlja ga Gradskom vijeću.

 Nadalje, stavkom 2. ovoga članka propisano je da se za ravnatelja može imenovati osoba koja ispunjava uvjete određene Zakonom o knjižnicama i knjižničnoj djelatnosti, a što se pobliže uređuje Statutom Knjižnice.

 Isto tako, člankom 20. Statuta Gradske knjižnice i čitaonice Mladen Kerstner propisani su uvjeti koje treba ispunjavati kandidat za ravnatelja i knjižnice, a što je utvrđeno točkom 2. ovoga Zaključka.

 Člankom 20. Zakona kao i člankom 7. Odluke propisano je da se ravnatelj imenuje na mandat od četiri godine i može biti ponovno imenovan.

 S obzirom da razriješeni ravnatelj Gradske knjižnice i čitaonice Mladen Kerstner Rješenjem Gradskoga vijeća KLASA:612-01/12-01/6, URBROJ:2186/18-02/1-12-2 od 13. srpnja 2012. godine ima, po prestanku obnašanja dužnosti odnosno razrješenja s funkcije dužnosnika, pravo povratka na rad na poslove ravnatelja, a što je regulirano člankom 90.b. Zakona o lokalnoj i područnoj (regionalnoj) samoupravi te člankom 15.d. Zakona o obvezama i pravima državnih dužnosnika, p r e d l a ž e s e raspisivanje natječaja za imenovanje na mandatno razdoblje od 4 godine ili do povratka na rad po prestanku obnašanja funkcije odnosno razrješenja s funkcije dužnosnika dosadašnjeg ravnatelja.

 Nadalje, člankom 21. Statuta Gradske knjižnice i čitaonice «Mladen Kerstner» Ludbreg utvrđeno je da javni natječaj za imenovanje ravnatelja raspisuje Gradsko vijeće Grada Ludbrega, isti se objavljuje u javnim glasilima, a prijave na natječaj mogu se podnijeti u roku od 15 dana od dana objave.

 Sukladno odredbama članka 40. Poslovnika Gradskog vijeća Grada Ludbrega, gradonačelnik Grada Ludbrega kao ovlašteni predlagatelj podnosi ovaj Zaključak na raspravu i usvajanje Gradskom vijeću Grada Ludbrega.



 GRADSKO VIJEĆE ***P R I J E D L O G***

KLASA:612-04/19-01/03

URBROJ:2186/18-02/1-19-2

U Ludbregu, 14. listopada 2019.

 Na temelju članka 20. Zakona o knjižnicama i knjižničnoj djelatnosti («Narodne novine» br. 17/2019), članka 8. Odluke o ustrojstvu Gradske knjižnice i čitaonice Mladen Kerstner Ludbreg („Službeni vjesnik Varaždinske županije“ br. 40/2019) te članka 33. Statuta Grada Ludbrega («Službeni vjesnik Varaždinske županije» br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19) Gradsko vijeće Grada Ludbrega **r a s p i s u j e**

 **J A V N I N A T J E Č A J**

 **za imenovanje ravnatelja**

**Gradske knjižnice i čitaonice «Mladen Kerstner» Ludbreg**

 Za ravnatelja Gradske knjižnice i čitaonice „Mladen Kerstner“ Ludbreg može biti imenovana osoba koja na temelju četverogodišnjeg plana rada ispunjava slijedeće uvjete:

* završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij,
* položen stručni knjižničarski ispit,
* najmanje 5 godina rada u knjižnici,
* odlikuje se stručnim, radnim i organizacijskim sposobnostima.

 Položen stručni knjižničarski ispit ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.

 Kandidati su uz pisanu prijavu na javni natječaj dužni priložiti slijedeću dokumentaciju:

* životopis
* dokaz o hrvatskom državljanstvu (preslik domovnice ili važeće osobne iskaznice)
* četverogodišnji plan rada
* dokaz o ispunjavanju uvjeta stupnja obrazovanja (stručne spreme) određenog ovim javnim natječajem (preslik diplome, potvrde ili uvjerenja)
* dokaz o položenom stručnom knjižničarskom ispitu ili dokaz o oslobođenju polaganja istog,
* dokaz o ukupnom radnom iskustvu (ispis Elektroničkog zapisa o podacima evidentiranim u matičnoj evidenciji HZMO ili Potvrda o podacima evidentiranim u matičnoj evidenciji HZMO),
* dokaz o radnom iskustvu u knjižnici trajanju od najmanje 5 godina (potvrda poslodavca iz koje je vidljivo na kojim poslovima je kandidat radio, rješenje o rasporedu ili ugovor o radu)
* uvjerenje nadležnog suda da se protiv kandidata ne vodi kazneni postupak, ne starije od 6 mjeseci računajući od posljednjeg dana roka za podnošenje prijava na javni natječaj (elektronički zapis ili izvornik nadležnog suda),

 Ravnatelj se imenuje na mandat od 4 godine ili do povratka na rad dosadašnjeg ravnatelja po prestanku obnašanja funkcije odnosno razrješenja s funkcije dužnosnika.

 Prijave na javni natječaj s dokazima o ispunjavanju uvjeta podnose se u roku od 15 dana od dana objave natječaja u „Narodnim novinama“ na adresu: Odbor za izbor i imenovanje Gradskog vijeća Grada Ludbrega, Trg Svetog Trojstva 14, 42 230 Ludbreg, s naznakom na omotnici „Natječaj za ravnatelja Knjižnice“.

 Riječi i pojmovi koji imaju rodno značenje u ovom tekstu javnog natječaja odnose se jednako na muški i ženski rod, bez obzira na to jesu li korišteni u muškom ili ženskom rodu.

 Nepotpune i nepravovremene prijave neće se razmatrati.

 O rezultatima natječaja kandidati će biti obaviješteni u zakonskom roku.

 Predsjednik

 Gradskoga vijeća:

 Antun Šimić